Forordning (EF) nr. 2173/2005 af 20. december 2005 om indførelse af en FLEGT-licensordning for import af træ til Det Europæiske Fællesskab Sammenfattende årsrapport for 2016

BERETNING FRA KOMMISSIONEN

Forordning (EF) nr. 2173/2005 af 20. december 2005 om indførelse af en FLEGT-licensordning for import af træ til Det Europæiske Fællesskab

Sammenfattende årsrapport for 2016

1. Indledning

I 2005 vedtog Den Europæiske Union (EU) forordning (EF) nr. 2173/2005 af 20. december 2005 om indførelse af en FLEGT-licensordning for import af træ til Det Europæiske Fællesskab (herefter FLEGT-forordningen) som led i gennemførelsen af EU's handlingsplan for retshåndhævelse, god forvaltningspraksis og handel på skovbrugsområdet (FLEGT). I 2008 vedtog Kommissionen også gennemførelsesforordning (EF) nr. 1024/2008 om fastsættelse af gennemførelsesbestemmelser til FLEGT-forordningen.

FLEGT-forordningen fastsætter regler for gennemførelse af FLEGT-licensordningen via indgåelse af frivillige partnerskabsaftaler med træproducerende lande, herunder et krav om, at importen til EU af træprodukter med oprindelse i FLEGT-partnerlande skal ledsages af en FLEGT-licens.

FLEGT-licensordningen blev anvendt første gang den 15. november 2016 med iværksættelsen af FLEGT-licensordningen for Indonesien. Indonesien var det eneste FLEGT-partnerland, som havde en sådan ordning i 2016.

FLEGT-forordningens artikel 8, stk. 3, fastsætter, at Kommissionen udarbejder og offentliggør en sammenfattende årsrapport på grundlag af de oplysninger, der er forelagt af medlemsstaterne i deres årsrapporter for det foregående kalenderår, og gør den tilgængelig for offentligheden i overensstemmelse med artikel 8, stk. 1.

For at lette medlemsstaternes rapportering fastsatte Kommissionen et rapporteringsformat i overensstemmelse med artikel 8, stk. 2. Formatet blev aftalt med medlemsstaterne i FLEGT-ekspertgruppen. For at lette overvågningen af FLEGT-licensordningen omfatter formatet ikke kun de i artikel 8, stk. 1, nævnte oplysninger, men også vigtige oplysninger om de centrale forpligtelser for medlemsstaterne i henhold til FLEGT-forordningen (f.eks. udpeget kompetent myndighed/udpegede kompetente myndigheder, sanktioner) samt oplysninger om de praktiske aspekter af gennemførelsen af FLEGT-licensordningen.

Denne rapport indeholder en analyse af de første årsrapporter fra medlemsstaterne om gennemførelsen af FLEGT-licensordningen for 2016 og dækker perioden fra den 15. november til den 31. december 2016. Analysen gør status over gennemførelsen af FLEGT-forordningen i hele EU og skitserer konklusioner og de næste skridt.

En mere detaljeret analyse af de nationale rapporter er udarbejdet for Kommissionen af konsulentvirksomheden UNEP-WCMC. Den indeholder yderligere oplysninger og er tilgængelig på Kommissionens websted.

2.Baggrund

Ulovlig skovhugst er et omfattende problem, der giver anledning til stor bekymring på internationalt plan. Det har en ødelæggende indvirkning på nogle af verdens mest værdifulde tilbageværende skove og de mennesker, der lever i dem, og som er afhængige af skovenes ressourcer. Ulovlig skovhugst bidrager til afskovning og skovforringelse i tropiske områder, hvilket muligvis svarer til 7-14 % af de samlede CO2-emissioner fra menneskelige aktiviteter. Skovhugsten truer den biologiske mangfoldighed og underminerer bæredygtig skovforvaltning, og den har en negativ indvirkning på fattigdomsbekæmpelse, bæredygtig og inklusiv økonomisk vækst og bæredygtig udvikling, bl.a. ved at underminere den økonomiske levedygtighed for virksomheder, der handler i overensstemmelse med gældende lovgivning.

I FLEGT-handlingsplanen fra 2003 fastsættes EU's foranstaltninger til bekæmpelse af ulovlig skovhugst og den dermed forbundne handel. Det er således EU's politik at forbedre skovforvaltningen, styrke retshåndhævelsen og fremme handelen med lovligt fældet træ og træprodukter heraf.

Indførelse af en FLEGT-licensordning for at sikre, at kun lovligt fældet træ eksporteres fra de lande, der deltager i ordningen, er et af de vigtigste elementer i FLEGT-handlingsplanen. FLEGT-licensordningen gennemføres via indgåelse af frivillige partnerskabsaftaler med træproducerende lande.

I henhold til de frivillige FLEGT-partnerskabsaftaler udvikler eksportlandene systemer med henblik på at verificere lovligheden af deres træeksport til EU og en licensordning for at skabe sikkerhed for, at træ, der importeres til EU, er blevet fældet under overholdelse af de retlige krav i partnerlandet som fastsat i den relevante frivillige FLEGT-partnerskabsaftale.

FLEGT-licensordningens varedækning omfatter en kerneliste over obligatoriske produkter opført i bilag II til FLEGT-forordningen samt yderligere landespecifikke produkter, som skal angives i bilag III (i overensstemmelse med den varedækning, der er aftalt i den relevante frivillige partnerskabsaftale).

Til dato er der indgået 6 frivillige partnerskabsaftaler med Cameroun, Den Centralafrikanske Republik, Ghana, Indonesien, Liberia og Republikken Congo. Der er forhandlinger i gang med yderligere 9 partnerlande, navnlig Côte d'Ivoire, Den Demokratiske Republik Congo, Gabon, Guyana, Honduras, Laos, Malaysia, Thailand og Vietnam.

Den frivillige FLEGT-partnerskabsaftale mellem EU og Indonesien trådte i kraft den 1. maj 2014 . Den fastlægger rammerne, institutionerne og systemerne for Indonesiens FLEGT-licensordning. Den fastlægger kontrol af forsyningskæden, rammerne for overholdelse af retsreglerne og krav om uafhængig revision af systemet, der benævnes systemet til verifikation af lovlighed for træprodukter (verifikationssystemet) eller "Sistem Verificasi Legalitas Kayu (SVLK)" på indonesisk.

Efter den positive fælles vurdering af det indonesiske verifikationssystem blev Indonesien det første land med en FLEGT-licensordning, der blev iværksat den 15. november 2016. I overensstemmelse med FLEGT-forordningens artikel 10, stk. 1 og 3, indebar beslutningen om at iværksætte FLEGT-licensordningen i Indonesien en ændring, via Kommissionens delegerede forordning , af bilag I og III til FLEGT-forordningen, så Indonesien og landets licensoplysningskontor medtages på listen over partnerlande og deres udpegede licensmyndigheder i bilag I og listen over træprodukter, for hvilke FLEGT-licensordningen kun finder anvendelse i de tilsvarende partnerlande i bilag III. Dette vedrører de fleste af de produkter, der er omfattet af EU's tømmerforordning (EUTR) , møbler, brænde, træredskaber, emballage, snedker- og tømrerarbejder af træ, træmasse, papir og papirvarer, bordservice og køkkenudstyr og andre produkter, jf. bilag I til den frivillige partnerskabsaftale mellem EU og Indonesien . To typer produkter er ikke omfattet af FLEGT-licensordningen for Indonesien: 1) Produkter af spanskrør eller bambus og 2) papir fremstillet af andre materialer end træ eller genvundet materiale. Desuden bør det bemærkes, at en række produkter (f.eks. tømmer), som principielt er omfattet af FLEGT-licensordningen, er omfattet af et eksportforbud efter indonesisk lovgivning, og i overensstemmelse med artikel 4 i den frivillige partnerskabsaftale kan disse produkter ikke være omfattet af en FLEGT-licens. De kan derfor ikke importeres til EU.